KOMISIJOS DIREKTYVA 2005/80/EB
2005 m. lapkričio 21 d.
iš dalies keičianti Tarybos direktyvą 76/768/EEB dėl kosmetikos gaminių, siekiant suderinti jos II ir III priedus su technikos pažanga
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1976 m. liepos 27 d. Tarybos direktyvą 76/768/EEB dėl valstybių narių įstatymų, susijusių su kosmetikos gaminiais, suderinimo (1), ypač į jos 4 straipsnio b dalį ir 8 straipsnio 2 dalį,
pasikonsultavusi su Vartotojų produktų moksliniu komitetu,
kadangi:
(1)
Direktyvoje 76/768/EEB su pakeitimais, padarytais Europos Parlamento ir Tarybos direktyva 2003/15/EB (2), draudžiama kosmetikos gaminiuose naudoti medžiagas, kurios pagal 1967 m. birželio 27 d. Tarybos direktyvos 67/548/EEB dėl pavojingų medžiagų klasifikavimą, pakavimą ir ženklinimą reglamentuojančių įstatymų ir kitų teisės aktų suderinimo (3) I priedą klasifikuojamos kaip 1, 2 ir 3 kategorijos kancerogeninės, mutageninės arba toksiškos reprodukcijai medžiagos (TRM), bet leidžiama naudoti medžiagas, pagal Direktyvą 67/548/EEB priskiriamas 3 kategorijai, jei jas įvertina ir patvirtina Kosmetikos gaminių ir vartotojams skirtų ne maisto produktų mokslinis komitetas (SCCNFP), Komisijos sprendimu 2004/210/EB (4) pakeistas Vartotojų produktų moksliniu komitetu (SCCP).
(2)
Direktyva 67/548/EEB buvo iš dalies pakeista Direktyva 2004/73/EB, todėl būtina imtis priemonių suderinti Direktyvą 76/768/EEB su Direktyvos 67/548/EEB nuostatomis.
(3)
Kai kurios medžiagos, pagal Direktyvos 67/548/EEB I priedą priskiriamos 1 ir 2 TRM kategorijoms, dar nėra įtrauktos į Direktyvos 76/768/EEB II priedą, todėl jas būtina įtraukti į tą priedą. Medžiagos, pagal Direktyvos 67/548/EEB I priedą priskiriamos 3 TRM kategorijai, taip pat turėtų būti įtrauktos į Direktyvos 76/768/EEB II priedą, išskyrus tas medžiagas, kurias SCCP įvertino ir nustatė, kad jos yra tinkamos naudoti kosmetikos gaminiuose.
(4)
1 ir 2 TRM kategorijoms priskiriamos medžiagos, pateikiamos Direktyvos 76/768/EEB III priedo pirmoje dalyje, turėtų būti išbrauktos, nes šios medžiagos dabar yra įrašytos Direktyvos 76/768/EEB II priede, todėl jos negali būti sudedamoji kosmetikos gaminių dalis.
(5)
Remiantis Komisijos direktyva 2004/93/EB (5) į Direktyvos 76/768/EEB II priedą buvo įrašytos tame priede jau esančios tam tikros medžiagos. Aiškumo sumetimais tą priedą reikėtų iš dalies pakeisti.
(6)
Todėl reikėtų atitinkamai iš dalies pakeisti Direktyvą 76/768/EEB.
(7)
Šioje direktyvoje numatytos priemonės atitinka Kosmetikos gaminių nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 76/768/EEB II ir III priedai iš dalies keičiami pagal šios direktyvos priedo tekstą.
2 straipsnis
Valstybės narės imasi visų būtinų priemonių užtikrinti, kad nuo 2006 m. rugpjūčio 22 d. Bendrijos gamintojai arba Bendrijoje įsisteigę importuotojai šios direktyvos nuostatų neatitinkančių kosmetikos gaminių nepateiktų į rinką.
Valstybės narės imasi visų būtinų priemonių užtikrinti, kad nuo 2006 m. lapkričio 22 d. šie gaminiai nebūtų parduodami ar perduodami galutiniam vartotojui.
3 straipsnis
1. Valstybės narės priima įstatymus ir kitus teisės aktus, kurie, įsigalioję ne vėliau kaip iki 2006 m. gegužės 22 d., įgyvendina šią direktyvą. Jos nedelsdamos pateikia Komisijai tų nuostatų tekstus bei tų nuostatų ir šios direktyvos koreliacijos lentelę.
Valstybės narės, priimdamos šias nuostatas, daro jose nuorodą į šią direktyvą, arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
4 straipsnis
Ši direktyva įsigalioja trečią dieną po jos paskelbimo Europos Sąjungos oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 2005 m. lapkričio 21 d.